Khepri

**Khepri** (Mesir: *ḫprj,* juga ditransliterasikan sebagai **Khepera**, **Kheper**, **Khepra**; ) ialah dewa berkepala kumbang tahi atau skarab dalam agama Mesir purba yang mewakili matahari terbit atau matahari pagi. Selanjutnya, dia juga boleh mewakili penciptaan dan pembaharuan kehidupan.

## Etimologi
Nama "Khepri" muncul dalam teks Piramid dan biasanya ada hieroglif kumbang tahi sebagai penentu atau ideogram untuk membuatkan rujukan kepada dewa itu jelas. Khepri juga disebut dalam Amduat, kerana dewa ini pada dasarnya dikaitkan dengan kitaran matahari dan perjalanan malam Ra melalui Duat, alam bawah tanah Mesir.

Khepri (*ḫprj*) berasal daripada kata kerja bahasa Mesir *ḫpr,* yang bermaksud "kembang" atau "cipta". Khepri (*ḫprj*) juga boleh dieja sebagai "*Kheper*", iaitu perkataan Mesir yang digunakan untuk menandakan dewa matahari ini, kumbang tahi, dan kata kerja "*menjadi wujud*" atau "*dilahirkan*".

## Simbolisme

Dewa ini dikaitkan dan sering digambarkan sebagai kumbang tahi (*ḫprr* dalam bahasa Mesir). Kumbang tahi bertelur dalam bola tahi, lalu anak kumbang muncul dari bola tersebut dalam bentuk dewasa, setelah membuat jalan keluarnya dengan memakan najis tersebut. Ini menyebabkan orang Mesir purba percaya bahawa serangga ini dicipta daripada keadaan tidak wujud. Mereka juga percaya bahawa setiap hari matahari dilahirkan semula atau dicipta daripada ketiadaan, dengan itu menjelaskan hubungan antara Matahari dan kumbang tahi.

Dalam jam kedua belas Amduat, Khepri yang baru dilahirkan semula mengemudi tongkang matahari yang menolak matahari, menggerakkan matahari melintasi langit pagi. Ini menyamai cara kumbang tahi menolak bebola tahi di atas tanah, menonjolkan hubungan antara Khepri dan serangga tersebut.

Aksesori-aksesori berbentuk kumbang tahi adalah lazim di Mesir purba, dan cincin atau azimat yang akan dijadikan rantai leher sering dibentuk seperti serangga ini. Objek-objek sebegini yang menggambarkan kumbang tahi sering diedarkan kepada orang Mesir semasa perayaan awam. Mereka akan memakai azimat itu untuk tuah, untuk menyatakan kesetiaan mereka kepada raja atau dewa-dewa, atau untuk menjadikan kumbang tahi sebagai azimat pelindung. Berhala kumbang tahi ini, sama ada ia dibuat daripada faience, bahan gabungan mineral biasa seperti kuarza dan garam alkali yang murah untuk dihasilkan, atau firus yang nadir dan sangat berharga, sering berwarna biru, menandakan bahawa warna biru mungkin ada hubungan penting dengan dewa-dewa.

Warna ini ada pelbagai makna bagi orang Mesir purba. Biru boleh mewakili langit atau syurga, banjir purbakala, yang juga mencadangkan bahawa warna melambangkan kitaran hidup, mati, dan kelahiran semula. Kesuburan juga ciri lain yang mungkin dilambangkan oleh warna biru, kerana sungai Nil sering digambarkan dengan warna tersebut. Walaupun kumbang tahi biru yang digambarkan dalam seni Mesir tidak boleh dianggap untuk mewakili kedua-dua Khepri dan ciri-ciri warna biru, korelasi antara simbolisme kumbang tahi dan makna warna biru tidak mungkin kebetulan semata-mata.

## Agama
Khepri ialah seorang dewa matahari, maka dikaitkan dengan matahari terbit dan penciptaan mitos dunia. Khepri dan kumbang tahi mewakili penciptaan dan kelahiran semula. Tidak ada kultus yang dikhaskan untuk Khepri, kerana dia dilihat sebagai manifestasi dewa matahari yang lebih terkenal Ra. Namun, dewa kumbang tahi ini termasuk dalam teori penciptaan alam semesta di Heliopolis dan kemudian Thebes. Sering kalinya, Khepri dan dewa matahari lain, Atum, dilihat sebagai aspek-aspek Ra: Khepri mewakili matahari pagi, Ra matahari tengah hari, dan Atum matahari petang. Sebagai dewa, empat fungsi utama Khepri ialah pencipta, pelindung, dewa matahari, dan dewa kebangkitan. Khepri utamanya dipercayai dapat memperbaharui kehidupan, sama seperti dia mewujudkan semula matahari setiap pagi. Kumbang tahi yang dimumiakan dan azimat-azimat kumbang tahi telah ditemui dalam kubur Pra-Dinasti, mencadangkan bahawa Khepri dipuja sejak awal sejarah Mesir purba.

## Penampilan dalam teks-teks pengebumian
Peranan paling penting Khepri dalam agama Mesir purba adalah dalam kitaran kehidupan dan kematian matahari. Terdapat tiga teks pengebumian utama yang Khepri hadir; Amduat, Kitab Gua, dan Kitab Gerbang.

Setiap teks serupa dalam mayat Khepri yang tidak bernyawa disatukan dengan jiwa Ra pada suatu ketika semasa perjalanan dewa itu melalui alam bawah tanah. Malah, Kitab Gerbang dan Amduat diperhatikan adalah sangat serupa, dengan satu-satunya perbezaan besar antara kedua-dua teks pengebumian ialah Amduat lebih menumpukan perjalanan Ra melalui Alam Bawah Tanah, manakala Kitab Gerbang lebih menumpukan pada jiwa manusia mengikuti dewa matahari tersebut. Mayat Khepri dicapai dalam kedua-dua teks pada jam keenam malam, dan dia membawa tongkang matahari keluar dari Alam Bawah Tanah dalam kedua-dua cerita juga.

Kitab Gegua adalah unik antara semua teks pengebumian ini kerana ia tidak dibahagikan kepada jam. Sebaliknya, ia dipecahkan kepada tablo. Walau bagaimanapun, mayat Khepri masih digambarkan dalam Alam Bawah Tanah, muncul dalam tablo ketiga dan bukannya jam keenam.

## Peranan Khepri dalam Amduat
Amduat ialah perjalanan malam Ra—matahari—melalui alam bawah tanah, semasa dia letih dan tua selepas seharian menggerakkan tongkang matahari melintasi langit. Dengan pelayaran ini melintasi alam bawah tanah, kedua-dua Ra dan matahari dilahirkan semula. Ra mengambil bentuk Khepri, yang membawa matahari melintasi langit pada waktu pagi.

Terdapat dua jam dalam Amduat yang melibatkan Khepri. Jam keenam menyaksikan tongkang matahari Ra mencapai perairan purbakala Nun, di mana terletaknya mayat Khepri yang dikelilingi oleh seekor ular berbilang kepala. Tidak jelas bagaimana Khepri mati dan bagaimana ular dengan lima kepala datang untuk menjaga mayatnya. Apapun, *ba* (jiwa) Ra bergabung dengan badan Khepri dan menghidupkan semula dewa matahari itu.

Khepri tidak disebut secara eksplisit lagi dalam Amduat sehingga jam kedua belas, jam terakhir ketika matahari mula naik semula ke langit. Dalam jam ini, Khepri berada di kemudi tongkang matahari, membawanya keluar alam bawah tanah. Dengan bantuan Shu, dewa udara dan angin, dia kembali ke langit supaya matahari dapat sekali lagi menyinari dunia. Khepri memainkan peranan penting dalam perjalanan ini, kerana dialah yang membawa matahari dalam bahagian terakhir pelayarannya melalui alam bawah tanah dan menandakan permulaan hari baru sebagai dewa matahari pagi.

## Galeri
Khepri digambarkan sebagai kumbang tahi memegang cakera matahari atau sebagai lelaki manusia dengan kepala kumbang tahi. Azimat kumbang tahi yang digunakan oleh orang Mesir sebagai perhiasan dan sebagai meterai merujuk kepada Khepri dan matahari baru lahir. Ukiran kumbang tahi begitu biasa ditemui sehingga penggali telah menemuinya di seluruh Mediterranean.
File:QV66_Khepri_Tomb_of_Nefertari_entrance.jpg|Lukisan Khepri di QV66, pintu masuk ke makam Nefertari.
File:Thoth_and_Khepri_from_the_Papyrus_of_Imenemsauf.jpg|Gambaran Khepri dengan badan kumbang tahi bersayap dan kaki lelaki manusia.
File:Nun_Raises_the_Sun.jpg|Nun, dewa perairan camuk, mengangkat tongkang dewa matahari Ra, yang diwakili oleh kedua-dua kumbang tahi dan cakera matahari, ke langit pada permulaan masa.
File:Khepri_-_Egyptian_relief.jpg|Ukiran Khepri memegang matahari.
File:Statue_of_Khepri,_British_Museum_09.jpg|Patung Khepri.
File:Relief_panel_showing_two_baboons_offering_the_wedjat_eye_to_the_sun_god_Khepri,_who_holds_the_Underworld_sign_MET_DP241031.jpg|Pada panel ukiran ini, Khepri digambarkan semata-mata sebagai kumbang tahi. Di atas kepalanya dewa matahari memegang Duat, simbol untuk akhirat. Kumbang tahi berdiri di atas cakera matahari dengan sinar matahari memanjang ke bawah.
File:Ancient_Egyptian_Scarabs.jpg|alt=Kumbang tahi adalah salah satu objek material paling biasa dibuat oleh orang Mesir purba. Kumbang tahi ini, dari Kerajaan Pertengahan, mungkin digunakan sebagai perhiasan, khususnya azimat. Kumbang tahi adalah simbolik Khepri, dewa matahari Mesir yang mewakili penciptaan dan kelahiran semula[9].|Kumbang tahi adalah salah satu objek material paling biasa dibuat oleh orang Mesir purba. Kumbang tahi ini, dari Kerajaan Pertengahan, mungkin digunakan sebagai perhiasan, khususnya azimat. Kumbang tahi ialah simbol Khepri, dewa matahari Mesir yang mewakili penciptaan dan kelahiran semula.


## Rujukan

## Pautan luar